מספר פנימי: 2063192

הכנסת העשרים

**יוזמים: חברי הכנסת** **אמיר אוחנה**  
 **מיכאל מלכיאלי**  
 **שולי מועלם-רפאלי**  
 **טלי פלוסקוב**  
 **נורית קורן**  
 **יואב קיש**  
 **דוד אמסלם**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/5282/20

הצעת חוק יישום ההסכם בדבר רצועת עזה ואזור יריחו (הסדרים כלכליים והוראות שונות) (תיקוני חקיקה) (תיקון – חובת קיזוז סכומים), התשע"ח–2018

|  |  |  |
| --- | --- | --- |
| תיקון סעיף 16 | 1. | בחוק יישום ההסכם בדבר רצועת עזה ואזור יריחו (הסדרים כלכליים והוראות שונות) (תיקוני חקיקה), התשנ"ה–1994[[1]](#footnote-2), בסעיף 16, אחרי סעיף קטן (ב) יבוא: |
|  |  | "(ג) ניתן בבית משפט בישראל פסק דין חלוט המחייב את הרשות הפלסטינית בתשלום לאזרח או תושב ישראל בגין נזק שנגרם לו, יקוזז החוב הפסוק מן הסכומים המועברים ושר האוצר יעבירו לידי האזרח או התושב הישראלי; קוזז חוב כאמור, לא ייזקף כנגדו חיוב של מדינת ישראל לטובת הרשות הפלסטינית; לעניין סעיף זה – |
|  |  | "אזרח ישראלי" – לרבות תאגיד הרשום בישראל; |
|  |  | "פסק דין חלוט" – לרבות פסק חוץ שהוכרז כפסק אכיף לפי חוק אכיפת פסקי-חוץ, התשי"ח–1958[[2]](#footnote-3)." |

דברי הסבר

כיום לאזרח או לתאגיד ישראלי שהרשות הפלסטינית חייבת לו סכום כסף שנפסק בעקבות תביעה משפטית אין כל אפשרות מעשית לגבות את חובו. מנגד, מדי חודש מעביר משרד האוצר סכומי כסף נכבדים לרשות הפלסטינית, בעיקר של תשלומי מסים ומכסים שגבתה מדינת ישראל בגין סחורות המועברות לרשות, בהתאם להסכמים בין מדינת ישראל והרשות הפלסטינית.

חוק יישום ההסכם בדבר רצועת עזה ואזור יריחו (הסדרים כלכליים והוראות שונות) (תיקוני חקיקה), התשנ"ה–1994, בנוסחו הנוכחי קובע כי סכומים שחייבת הרשות הפלסטינית למדינת ישראל יקוזזו באופן אוטומטי, אולם חובות לאדם או לתאגידים בישראל אינם מקוזזים באופן זהה, כי אם לפי הוראת שר האוצר בהתאם לכללים שעליו לקבוע. ואולם, כללים אלה לא נקבעו מעולם.

מצב דברים זה מביא לתוצאה אבסורדית: רשות שלטונית אחת בישראל, הרשות השופטת, קובעת כי על הרשות הפלסטינית לשלם לאזרח או לתאגיד הישראלי; בה בעת רשות שלטונית אחרת, הממשלה, מעבירה כספים לידי הרשות בזמן שאין כל אפשרות בידי האזרח או התאגיד לקבל את כספו.

כדי לתקן את המצב האמור, מוצע להוסיף סעיף המורה על קיזוז אוטומטי של הסכום שנפסק לטובת האדם או התאגיד, והעברתו לידיו.

מטרת הצעה זו היא להחיל את הקיזוז האוטומטי שבסעיף זה רק על פסקי דין חלוטים שניתנו לטובת אזרח או תושב ישראל, ובשלב זה רק בגין פסקי דין שניתנו ביחס לתביעות נזיקין, שבהן העדר אפשרות הגבייה הוא הפוגעני ביותר. לגבי תביעות מסוגים אחרים, כגון חובות חוזיים או בגין מתן שירותים ימשיך לחול המנגנון הקיים.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ז באדר התשע"ח – 14.3.2018

1. ס"ח התשנ"ה, עמ' 66. [↑](#footnote-ref-2)
2. ס"ח התשי"ח, עמ' 68. [↑](#footnote-ref-3)